**РЕПУБЛИКА СРПСКА**

**МИНИСТАРСТВО ПРИВРЕДЕ**

**И ПРЕДУЗЕТНИШТВА**

**НАЦРТ**

**ЗАКОН**

**О ИЗМЈЕНАМА И ДОПУНАМА**

**ЗАКОНА О ЈАВНИМ ПРЕДУЗЕЋИМА**

**Бања Лука, јуни 2025. године**

**Нацрт**

**ЗАКОН**

**О ИЗМЈЕНАМА И ДОПУНАМА**

**ЗАКОНА О ЈАВНИМ ПРЕДУЗЕЋИМА**

Члан 1.

У Закону о јавним предузећима („Службени гласник Републике Српске,“ бр. 75/04 и 78/11) члан 2. мијења се и гласи:

„(1) Јавно предузеће, у смислу овог закона, је правно лице, које је уписано у судски регистар као привредно друштво у форми акционарског друштва или друштва са ограниченом одговорношћу, и у чијем основном капиталу Република Српска или јединица локалне самоуправе има, директно или индиректно, већинско власништво или остварује контролу по другом основу.

(2) Јавно предузеће се оснива или послује ради стицања добити или остваривања законом утврђеног јавног интереса.

(3) Јавна предузећа, у смислу овог закона, категоришу се на:

а) јавна предузећа која обављају тржишне дјелатности ради стицања добити,

б) јавна предузећа која обављају послове од јавног интереса на нетржишној основи, у складу са посебним Законом и

в) јавна предузећа која истовремено обављају и тржишне дјелатности ради стицања добити и послове од јавног интереса на нетржишној основи.“

Члан 2.

У члану 2а. у ставу 1. тачка б) мијења се и гласи:

„б) одговорности, ефикасности, економичности и транспарентности,“

Став 2. брише се.

Члан 3.

Члан 3. мијења се и гласи:

„Поједини појмови употребљени у овом закону имају сљедеће значење:

а) повезано лице јесте сваки запослени предузећа, укључујући и појединце и заступнике које предузеће именује за обављање одређених дјелатности, сваки члан надзорног одбора и одбора за ревизију; свако правно или физичко лице у чијем посредном или непосредном власништву је најмање 5% од укупног збира гласачких права предузећа,

б) одговорно лице јесте свако лице којем се законом или статутом предузећа или описом посла додјељује надлежност за конкретан посао или задатак, односно свако лице коме је таква надлежност утврђена правилником о организацији и систематизацији радних мјеста, уговором о раду или другим актом,

в) независни члан надзорног одбора је лице које не обавља руководеће функције у предузећу, није запослено у јавном предузећу, није члан органа управљања или надзора повезаних друштава, нема власнички удио или било који други финансијски интерес у јавном предузећу, није у пословној сарадњи с јавним предузећем, није у односу који би могао утицати на његову независност у обављању функције члана надзорног одбора,

г) посебно надзирано јавно предузеће је правно лице под директном или индиректном контролом Републике Српске које двије узастопне календарске године испуњава критеријуме великог правног лица у складу са законом којим се уређује рачуноводство и ревизија,

д) надзирање или надзор јесте детаљно и систематско надгледање извршења било којег посла или задатка одговорног лица, или друге активности предузећа, при чему је његов циљ да се открије и надлежним органима пријави могућа превара или друга незаконита активност, те да се предузму мјере за дисциплинско кажњавање и отпуштање одговорних лица која су у извршавању својих послова и радних задатака починила повреду радне обавезе,

ђ) политика власништва је документ којим се утврђују сврха и циљеви власничког управљања, начин унапређења корпоративног управљања у предузећима и механизми спровођења политике власништва у предузећима,

е) контрола по другом основу подразумијева да јавни орган има право да именује већину чланова надзорног органа, право вета или одлучујући утицај на доношење стратешких одлука предузећа, без обзира на проценат учешћа у основном капиталу, као и да на основу посебних права, уговора или закона, одлучује о стратешким питањима предузећа као што су буџет, продаја значајне имовине, статусне промјене или друга питања од суштинског значаја за пословање предузећа,

ж) јединствени информациони систем за координацију надзора јавних предузећа у Републици Српској, (у даљем тексту: Информациони систем) је електронска платформа која се успоставља ради системског праћења пословања предузећа,

з) јавни интерес подразумијева остваривање циљева од општег значаја за друштво, нарочито у области пружања јавних услуга (енергетика, водоснабдијевање, управљање отпадом, јавни превоз и слично), реализације стратешких пројеката, заштите животне средине, друштвене укључености и економског развоја Републике Српске,

и) тржишна дјелатност је дјелатност коју предузеће обавља на тржишту, уз наплату од крајњих корисника по тржишној или регулисаној цијени, у смислу закона којим се уређује регулаторна дјелатност, с циљем остваривања прихода и добити,

ј) послови од јавног интереса на нетржишној основи су послови или услуге које предузеће обавља ради остваривања јавног интереса утврђеног законом, одлуком Владе или одлуком скупштине јединице локалне самоуправе донесеном уз претходну сагласност ресорног министарства за послове од републичког значаја, а који се суфинансирају из буџета Републике Српске, буџета јединице локалне самоуправе, међународних донација или других извора у смислу закона којим се уређује буџетски систем Републике Српске,

к) јавна предузећа која истовремено обављају и тржишне дјелатности и послове од јавног интереса, дужна су да воде засебну рачуноводствену евиденцију за сваку од дјелатности, у складу са прописом којим се уређује рачуноводство привредних друштава.“

Члан 4.

У члану 8. у ставу 1. послије ријечи: „члана“ додају се ријечи: „од којих је најмање један независни члан“.

Члан 5.

Послије члана 17. додаје се нови члан 17а, који гласи:

„Члан 17а.

(1) Јавно предузеће дужно је да тачно и благовремено уноси податке о свом пословању у Информациони систем.

(2) Јавно предузеће дужно је да информације о свом пословању, укључујући финансијске показатеље, податке о организационој структури и друге податке од значаја за пословање предузећа учини доступним јавности најкасније у року од 30 дана од дана њиховог настанка, путем своје интернет странице или на други примјерен начин.“

Члан 6.

У члану 22. тачка на крају члана замјењује се запетом и додаје се нова тачка и), која гласи:

„и) начин реализације циљева пословања са кључним показатељима учинка и ризике за остварење постављених циљева.”

Члан 7.

Члан 46. мијења се и гласи:

„(1) Управни надзор над примјеном овог закона врши министарство привреде и предузетништва.

(2) Надзор над примјеном одредаба овог закона у погледу пословања предузећа врше:

а) ресорно министарство за предузећа из надлежности републичких органа управе,

б) надлежни орган јединице локалне самоуправе за предузећа у њеној надлежности.

(3) Инспекцијски надзор над примјеном овог закона врши републичка управа надлежна за инспекцијске послове, у складу са законом којим се уређује инспекцијски надзор.“

Члан 8.

Послије члана 46. додајe се нова глава IV a и нови чл. 46а. и 46б, који гласе:

„IVa - СИСТЕМ ЗА КООРДИНАЦИЈУ НАДЗОРА ЈАВНИХ ПРЕДУЗЕЋА У РЕПУБЛИЦИ СРПСКОЈ

Члан 46а.

(1) Систем за координацију надзора јавних предузећа у Републици Српској (у даљем тексту: Систем за координацију) успоставља се ради јачања надзора над јавним предузећима и доприноса економском развоју Републике Српске.

(2) Систем за координацију чине:

а) Влада Републике Српске (у даљем тексту: Влада),

б) тијело за координацију надзора над јавним предузећима (у даљем тексту: Tијело за координацију надзора),

в) Министарство финансија,

г) Инвестиционо-развојна банка Републике Српске,

д) ресорна министарства,

ђ) јединице локалне самоуправе.

(3) Тијело за координацију надзора, у сарадњи са другим учесницима у Систему за координацију, обавља сљедеће послове:

а) координише прикупљање и обрађује податке о предузећима,

б) координише припрему анализа стања у предузећима и препоруке политика,

в) води Информациони систем,

г) координише израду политике власништва,

д) координише активности надзора над предузећима,

ђ) обавља и друге послове у вези са координацијом надзора над предузећима.

(4) Министарство финансија прати и израђује извјештај о фискалним ризицима повезаним са пословањем предузећа.

(5) Инвестиционо-развојна банка Републике Српске путем Акцијског фонда управља акцијама Републике Српске у предузећима.

(6) Тијело за координацију надзора доставља обједињени извјештај о предузећима Влади најмање једном годишње.

(7) Политика власништва израђује се на средњорочни период у складу са прописом којим се уређује стратешко планирање и доноси је Влада.

(8) Влада на приједлог ресорног министарства, утврђује циљеве пословања за предузећа са кључним показатељима учинка.

(9) Влада уредбом прописује садржај, начин и рокове за израду и достављање обједињеног извјештаја.

Члан 46б.

(1) Информациони систем обухвата:

а) регистар јавних предузећа,

б) обједињене финансијске и нефинансијске показатеље пословања предузећа,

в) извјештаје о спровођењу политике власништва,

г) друге податке од значаја за координацију надзора над посебно надзираним предузећима.

(2) Влада уредбом прописује начин вођења и садржај Информационог система.

(3) Учесници Система за координацију су корисници података из Информационог система.“

Члан 9.

У члану 48. у ставу 1. тачка на крају става замјењује се запетом и додају се нове т. г) и д) које гласе:

„г) управа не уноси благовремено и тачно податке о пословању у Информациони систем у складу са чланом 17а. став 1,

д) управа не учини доступним јавности информације о пословању укључујући финансијске показатеље, податке о организационој структури, као и друге податке од значаја за пословање у року од 30 дана од дана њиховог настанка у складу са чланом 17а. став 2.“

У ставу 2. ријеч „до“ иза ријечи „казном“ замјењује се ријечју „од“.“

Члан 10.

Послије члана 53. додаје се нови члан 53а, који гласи:

„Члан 53а.

Влада у року од шест мјесеци од дана ступања на снагу овог закона, доноси сљедеће подзаконске акте:

а) Уредбу о обједињеном извјештају о предузећима (члан 46а. став 9),

б) Уредбу о јединственом информационом систему за координацију надзора јавних предузећа у Републици Српској (члан 46б. став 2).“

Члан 11.

Послије члана 56. додаје се нови члан 56а. који гласи:

„Члан 56а.

(1) Одредбе овог закона које се односе на Систем за координацију примјењују се на посебно надзирана јавна предузећа од дана ступања на снагу овог закона.

(2) Одредбе овог закона које се односе на Систем за координацију примјењују се на остала јавна предузећа по истеку рока од двије године од дана ступања на снагу овог закона.“

Члан 12.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТA ЗАКОНА О ИЗМЈЕНАМА И ДОПУНАМА ЗАКОНА О ЈАВНИМ ПРЕДУЗЕЋИМА**

**I УСТАВНИ ОСНОВ**

Уставни основ за доношење закона садржан је у Амандману XXXII на члан 68. т. 6. и 8. Устава Републике Српске, према којима, између осталог, Република Српска уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја, као и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

**II УСКЛAЂEНOСT СA УСTAВOM, ПРAВНИM СИСTEMOM И ПРАВИЛИМА НOРMATИВНOПРAВНE TEХНИКE**

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

**IV РАЗЛОЗИ ЗА ДОНОШЕЊЕ ЗАКОНА**

Закон о измјенама и допунама Закона о јавним предузећима се доноси у сврху унапређења правног оквира за управљање јавним предузећима, ради постизања већег степена транспарентности, одговорности, ефикасности и економичности пословања, а што је у складу са усвојеним Ажурираним акционим планом Владе Републике Српске за реформу јавних предузећа за период 2022–2026. година.

Предложене измјене и допуне представљају усаглашавање са међународним стандардима корпоративног управљања, смјерницама Организацијe за економску сарадњу и развој, ОЕЦД *(Organisation for Economic Cooperation and Development)*, као и препорукама Свјетске банке за реформу јавних предузећа.

Овим законом врши се прецизирање дефиниције јавног предузећа, додатно се оснажују одговорност, ефикасност и економичност као основна начела управљања јавним предузећима, прописује се израдaПолитике власништва, као стратешког документа за унапређење власничког управљања, те се успоставља Систем за координацију надзора јавних предузећа у Републици Српској.

Закон уводи јасну дефиницију јавног предузећа као привредног друштва у већинском јавном власништву или под контролом јавног органа, при чему се уводи и појам "контрола по другом основу". Ова формулација омогућава обухватање свих релевантних правних лица која се фактички налазе под јавном контролом, без обзира на формални власнички удио.

Уводи се појам посебног надзираног јавног предузећа и дефинише се као правно лице под директном или индиректном контролом Републике Српске које двије узастопне календарске године испуњава критеријуме великог правног лица у складу са Законом којим се уређује рачуноводство и ревизија. Оваква категоризација омогућава примјену појачаних мјера надзора на предузећа од највећег значаја за јавне финансије.

Закон уводи и јасно разграничење између тржишних дјелатности и послова од јавног интереса на нетржишној основи, на начин да се тржишна дјелатност дефинише као дјелатност коју предузеће обавља на тржишту уз наплату од крајњих корисника, док се послови од јавног интереса на нетржишној основи дефинишу као они који се суфинансирају из буџета или других извора у смислу закона којим се уређује буџетски систем Републике Српске. Јавна предузећа која истовремено обављају обе врсте дјелатности дужна су да воде рачуноводствену евиденцију која омогућава прецизно праћење трошкова и резултата по дјелатностима, а у сврху транспарентности и одговорности у коришћењу јавних средстава.

Успоставља се нови Систем за координацију надзора јавних предузећа као новина у односу на ранији модел утврђен Одлуком о успостављању Система за координацију надзора јавних предузећа у Републици Српској из 2021. године. Док је претходни систем био ограничен на надзор над јавним предузећима од посебног интереса и она у којима Влада врши функцију скупштине акционара, тј. посебно надзираним предузећима, нови Систем за коордниацију надзора се значајно проширује како у погледу обухвата, тако и у погледу институционалног капацитета. Систем за координацију надзора обухвата јавна предузећа у пуном капацитету, више органа и институција које имају јасно утврђене надлежности, чиме се омогућава координисано и ефикасније вршење надзора над јавним предузећима. Систем за координацију надзора обухвата више институција са јасно дефинисаним надлежностима, а чине га Влада Републике Српске, Тијело за координацију надзора, ресорна министарства, Министарство финансија, Инвестиционо-развојна банка Републике Српске и јединице локалне самоуправе.

Тијело за координацију надзора добија надлежност за управљање Информационим системом и координацију припреме обједињених извјештаја, израде политика власништва и праћење перформанси јавних предузећа. Јединствени информациони систем представља електронску платформу која обухвата финансијске и нефинансијске и друге показатеље и податке од значаја за пословање. Овим се обезбјеђује бољи власнички надзор базиран на ажурним и релевантним подацима о пословању предузећа.

Између осталог, Закон прописује израду политике власништва, што представља документ којим се утврђује сврха и циљеви власничког управљања и израђује се на средњорочној основи у складу са прописом којим се уређује стратешко планирање и доноси га Влада.

У циљу спречавања сукоба интереса и јачање надзорне функције, у надзорни одбор предузећа прописује се увођење најмање једног независног члана, у смислу да је независни члан лице које не обавља руководеће функције у предузећу, није запослено у јавном предузећу, није члан органа управљања или надзора повезаних друштава, нема власнички удио или било који финансијски и други интерес у јавном предузећу.

Закон предвиђа да одредбе које се односе на успостављање Система за координацију надзора, за посебно надзирана предузећа ступају на снагу осмог дана од дана објављивања у „Службеном гласнику Републике Српске“, док се на остала јавна предузећа примјењују након двије године од доношења овог закона. Тиме се омогућава постепена адаптација и развој потребних капацитета за имплементацију реформе јавних предузећа.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. врши се измјена члана 2. с циљем прецизирања појма „јавно предузеће“ и увођења појма „контроле по другом основу“. Истим чланом врши се и категоризација јавних предузећа у складу са природом њихове дјелатности.

Чланом 2. врши се допуна принципа у члану 2а. став 1. тачка б) на којима почива управљање јавним предузећима, увођењем појмова „ефикасности“ и „економичности“. Став 2. брише се ради обезбјеђивања досљедности и избјегавања непотребног понављања одредби које су већ обухваћене, с обзиром на то да је принцип транспарентности сада изричито обухваћен у ставу 1. тачка б) истог члана.

Чланом 3. прописује се допуна дефиниција у члану 3, ради увођења нових појмова који су од значаја за примјену закона: независни члан надзорног одбора, посебно надзирано јавно предузеће, политика власништва, контрола по другом основу, јединствени информациони систем за координацију надзора јавних предузећа у Републици Српској, јавни интерес, тржишна дјелатност, послови од јавног интереса на нетржишној основи и јавна предузећа која истовремено обављају и тржишне дјелатности и послове од јавног интереса. Циљ ових допуна је обезбјеђивање прецизности у тумачењу и примјени закона.

Чланом 4. прописује се у члану 8. став 1. обавеза да надзорни одбори јавних предузећа морају имати најмање једног независног члана, у циљу обезбјеђења професионалног и непристрасног надзора, смањења утицаја сукоба интереса и унапређења корпоративног управљања.

Чланом 5.  прописује се нови члан 17а, који дефинише обавезу јавних предузећа да уносе податке у Информациони систем, уз обезбјеђивање јавне доступности података о пословању, као и обавезе вођења одвојеног књиговодства за тржишне и нетржишне дјелатности. Овим рјешењем се јача транспарентности и надзор над радом јавних предузећа.

Чланом 6. допуњује се члан 22. тако што се додаје нова тачка и) којом се прописује да управљачки документи морају да садрже начин реализације циљева пословања и идентификацију ризика, чиме се унапређује систем управљања ризицима у јавним предузећима.

Чланом 7. мијења се члан 46. и проширују овлашћења органа надзора и инспекције у односу на примјену закона, прецизирају се субјекти надзора и њихове надлежности.

Чланом 8.  прописује се додавање нових чланова 3а. и 3б. Чланом 3а. дефинише се Систем за координацију надзора јавних предузећа ради обезбјеђења интегрисаног и усклађеног надзора над радом јавних предузећа. Члан 3б. дефинише Јединствени информациони систем, прописујући његове функционалне и техничке елементе.

Чланом 9. прописују се прекршајне одредбе у члану 48. став 1. којима се санкционише пропуштање обавеза у погледу уноса и објављивања података у Информационом систему, чиме се јача механизам одговорности и обезбјеђује досљедна примјена закона. У ставу 2. члана повећава се новчана казна за одговорно лице, чиме се унапређује систем санкционисања и подстиче усклађеност са законом.

Чланом 10. додаје се нови члан 53а. којима се дефинише обавеза доношења подзаконских аката у року од шест мјесеци од ступања закона на снагу, ради обезбјеђења предуслова за примјену нових законских рјешења.

Чланом 11. додаје се нови члан 56а. у вези са примјеном одредби закона које се односе на успостављање Система за координацију надзора јавних предузећа, с циљем обезбјеђења прелазног периода за имплементацију новог модела надзора.

Чланом 12.  прописује се ступање на снагу овог закона.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22) обрађивач је утврдио да је овај закон од интереса за јавност.

Сходно томе, текст Нацрта закона објављен је на интернет страници Владе Републике Српске, Министарства привреде и предузетништва, ради достављања примједаба и сугестија

Поред тога, текст Нацрта закона достављен је на мишљење и заинтересованим републичким органима управе, представницима привреде и осталим заинтересованим странама.

Након достављених мишљења и приједлога заинтересованих страна, прихваћени су и уграђени у текст Нацрта закона сви оправдани приједлози.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона није потребно обезбјеђивање додатних средстава из буџета Републике Српске. Подзаконски акти који се доносе на основу овог закона биће израђени у оквиру постојећих капацитета Владе и надлежних институција. Развој Информационог система и активности Тијела за координацију надзора биће финансирани кроз редовне буџетске ставке надлежних органа и путем подршке међународних партнера у оквиру реформских програма.